Document ID: 32008D0673

ODLOČBA KOMISIJE
z dne 13. avgusta 2008
o spremembi Odločbe 2005/928/ES o uskladitvi frekvenčnega pasu od 169,4 do 169,8125 MHz v Skupnosti
(notificirano pod dokumentarno številko C(2008) 4311)
(Besedilo velja za EGP)
(2008/673/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe št. 676/2002/ES Evropskega parlamenta in Sveta z dne 7. marca 2002 o pravnem okviru za politiko radijskega spektra v Evropski skupnosti (Odločba o radijskem spektru) (1) in zlasti člena 4(3) Odločbe,
ob upoštevanju naslednjega:
(1)
Odločba Komisije 2005/928/ES (2) usklajuje frekvenčni pas 169,4-169,8125 MHz v Skupnosti.
(2)
Frekvenčni načrt v Prilogi k Odločbi 2005/928/ES opisuje kanalski raster, ki ga morajo upoštevati različne aplikacije, ki delujejo pod pogoji, določenimi s to odločbo. Ta kanalski raster je namenjen zagotavljanju skladnosti in lažjega soobstoja aplikacij, omogočenih v teh pasovih.
(3)
Frekvenčni načrt določa kanalski raster 12,5 kHz v frekvenčnem pasu 169,4000-169,4750 MHz in kanalski raster 50 kHz v frekvenčnem pasu 169,4875-169,5875 MHz.
(4)
Po sprejetju Odločbe 2005/928/ES so nadaljnje raziskave tehničnih parametrov, opredeljenih s to odločbo, pokazale, da so določbe o kanalskem rastru v pasovih 169,4000-169,4750 MHz in 169,4875-169,5875 MHz glede na tehnološki razvoj neupravičeno omejujoče. S povečanjem števila kanalskih rastrov se za uporabnike poveča možnost izbire optimalne pasovne širine vse do 50 kHz v skladu z zahtevami glede kakovosti za vsako posamezno aplikacijo.
(5)
Evropska konferenca uprav za pošto in telekomunikacije (CEPT) je potrdila, da je izbira več kanalskih rastrov v teh pasovih mogoča in jo treba omogočiti.
(6)
Odločbo 2005/928/ES je zato treba ustrezno spremeniti. S spremembo te odločbe bodo v pasovih 169,4000-169,4750 MHz in 169,4875-169,5875 MHz omogočeni kanali do 50 kHz.
(7)
Ukrepi, predvideni s to odločbo, so v skladu z mnenjem Odbora za radijski spekter -
SPREJELA NASLEDNJO ODLOČBO:
Člen 1
Odločba 2005/928/ES se spremeni:
1.
v četrti vrstici frekvenčnega načrta v Prilogi se številka za kanalski raster (v kHz) „12,5“ za kanale 1a, 1b, 2a, 2b, 3a in 3b nadomesti z „do 50 kHz“;
2.
v četrti vrstici frekvenčnega načrta v Prilogi se številka za kanalski raster (v kHz) „50“ za kanale 4b+5+6a in 6b+7+8a nadomesti z „do 50 kHz“.
Člen 2
Člen 1 se uporablja od 31. oktobra 2008.
Člen 3
Ta odločba je naslovljena na države članice.
V Bruslju, 13. avgusta 2008

Labels: 12
7